Predkladacia správa

Materiál sa predkladá na základe uznesenia vlády SR č. 880/2005 k návrhu opatrenia na zabezpečenie plnenia uznesenia NR SR č. 1852/2005 prijatého na 50. schôdzi NR SR, ktorým uložila ministrovi pôdohospodárstva SR predložiť na rokovanie vlády SR a následne NR SR správu o priebehu odstraňovania následkov živelnej pohromy a o postupe prác pri obnove území postihnutých živelnou pohromou do 31. januára 2006 ( za rok 2005 ) a do 31. júla 2006 ( za 1. polrok 2006 ).
Materiál obsahuje údaje o rozsahu a o postupe spracovania kalamity do konca roka 2005, odbyte spracovaného surového dreva, postupe spracovania v III. a V. stupni ochrany prírody, v štátnych lesoch a u neštátnych subjektov podľa pôsobnosti krajských lesných úradov. V rovnakom členení a za rovnaké obdobie je spracovaný prehľad o prácach pestovnej činnosti súvisiacich s obnovou poškodených území. 
V časti ochrana lesa pred podkôrnym a drevokazným hmyzom, ktorý predstavuje najväčšie potenciálne riziko pre lesné porasty v okolí kalamitného územia, sa uvádzajú opatrenia realizované v priebehu roku 2005 a predpokladaný vývoj biotických škodcov v roku 2006.
 V rámci protipožiarnej ochrany je prehľad o výskyte požiarov na kalamitných územiach a informácia o dvoch najväčších požiaroch v roku 2005. 
Súčasťou materiálu je aj prehľad o finančných prostriedkoch poskytnutých v súvislosti s vetrovou kalamitou z verejných zdrojov, v rokoch 2004 a 2005.